1.Εισαγωγή

Η Ευρωπαϊκή Ένωση (ΕΕ) ήταν ανέκαθεν στην πρώτη γραμμή όσον αφορά την ανάπτυξη ενός σταθερού και επιστημονικά τεκμηριωμένου νομοθετικού μοντέλου για την καλή διαβίωση των ζώων. Η Επιτροπή αντιλήφθηκε έγκαιρα ότι ένα τέτοιο μοντέλο, για να είναι βιώσιμο, θα πρέπει επίσης να διαδοθεί σε διεθνές επίπεδο.

Η προώθηση της καλής διαβίωσης των ζώων και του θεμιτού ανταγωνισμού σε παγκόσμιο επίπεδο παραμένει μία από τις προτεραιότητες της Ευρωπαϊκής Επιτροπής για την καλή διαβίωση των ζώων.

Ο γενικός στόχος των διεθνών δραστηριοτήτων της Επιτροπής σχετικά με την καλή διαβίωση των ζώων είναι η προώθηση των αξιών της ΕΕ όσον αφορά τα ζώα, η αύξηση της ευαισθητοποίησης και η ενθάρρυνση σε παγκόσμιο επίπεδο —ιδίως μεταξύ των εμπορικών εταίρων της ΕΕ— υψηλών προτύπων καλής διαβίωσης των ζώων, τα οποία αντανακλούν το μοντέλο και τις αρχές της ΕΕ. Η βελτίωση των προτύπων καλής διαβίωσης των ζώων σε παγκόσμιο επίπεδο συμβάλλει επίσης στη διασφάλιση ισότιμων όρων ανταγωνισμού μεταξύ των ενωσιακών και των μη ενωσιακών φορέων εκμετάλλευσης.

Το 2012, στο πλαίσιο της στρατηγικής της ΕΕ για την προστασία και την καλή διαβίωση των ζώων 2012-2015, η Επιτροπή αποφάσισε να συνεχίσει τις διεθνείς δραστηριότητές της σχετικά με την καλή διαβίωση των ζώων.

Η Επιτροπή επισήμανε την ανάγκη να περιλαμβάνονται διατάξεις για την καλή διαβίωση των ζώων στις διμερείς εμπορικές συμφωνίες ή να καθιερωθούν άλλες μορφές συνεργασίας, καθώς και να αναπτυχθεί σαφώς καθορισμένη συνεργασία με τρίτες χώρες.

Επίσης, η Επιτροπή θέλησε να παραμείνει ενεργή στην πολυμερή σκηνή, και ιδίως στον Παγκόσμιο Οργανισμό για την Υγεία των Ζώων (OIE) και στον Οργανισμό Επισιτισμού και Γεωργίας των Ηνωμένων Εθνών (FAO), καθώς και στο πλαίσιο της Ευρωπαϊκής Πολιτικής Γειτονίας.

Η στρατηγική της ΕΕ προέβλεπε την έκδοση της παρούσας έκθεσης. Η έκθεση αποτελεί σημαντικό βήμα για τον απολογισμό των διεθνών δραστηριοτήτων, , που διεξάχθηκαν τα τελευταία 15 χρόνια στον τομέα της καλής διαβίωσης των ζώων.

2.στόχοι

Η παρούσα έκθεση αποσκοπεί στην αναθεώρηση των κύριων διεθνών δραστηριοτήτων σχετικά με την καλή διαβίωση των τροφοπαραγωγών ζώων οι οποίες διεξάχθηκαν από την Επιτροπή με την υποστήριξη των κρατών μελών της ΕΕ.

Αξιολογεί τα αποτελέσματά τους στην προώθηση προτύπων καλής διαβίωσης των ζώων σε παγκόσμιο επίπεδο και αναλύει τον τρόπο με τον οποίο οι εν λόγω δραστηριότητες έχουν συμβάλει στη διασφάλιση ισότιμων όρων ανταγωνισμού μεταξύ των ενωσιακών και των μη ενωσιακών φορέων εκμετάλλευσης.

Ως εκ τούτου, η έκθεση έχει ως στόχο τον προσδιορισμό των δραστηριοτήτων και των μέσων πολιτικής που είχαν τα καλύτερα αποτελέσματα κατά την περίοδο 2004-2016.

Η παρούσα έκθεση βασίζεται στη μελέτη με τίτλο «Study on the impact of animal welfare international activities» (Μελέτη σχετικά με τον αντίκτυπο των διεθνών δραστηριοτήτων για την καλή διαβίωση των ζώων) (που αναφέρεται στη συνέχεια ως «η μελέτη»). Λαμβάνει επίσης υπόψη τη μελέτη με τίτλο «Assessing farmers' cost of compliance with EU legislation in the fields of environment, animal welfare and food safety» (Εκτίμηση του κόστους συμμόρφωσης των γεωργών με τη νομοθεσία της ΕΕ στους τομείς του περιβάλλοντος, της καλής διαβίωσης των ζώων και της ασφάλειας των τροφίμων). Η τελευταία αυτή μελέτη δεν αφορά αποκλειστικά την καλή διαβίωση των ζώων, αλλά περιέχει σχετικές πληροφορίες για την παρούσα έκθεση.

3.διεθνείς δραστηριότητες

Οι διεθνείς δραστηριότητες της Επιτροπής σχετικά με την καλή διαβίωση των ζώων διεξάγονται τόσο σε πολυμερές όσο και σε διμερές επίπεδο.

Οι πολυμερείς δραστηριότητες αφορούν τις δραστηριότητες που διεξάγονται στο πλαίσιο διεθνών διακυβερνητικών οργανισμών οι οποίοι λειτουργούν σε παγκόσμια βάση (π.χ. OIE, FAO).

Οι διμερείς δραστηριότητες αφορούν τη συνεργασία με μεμονωμένες τρίτες χώρες ή περιφερειακές ομάδες τρίτων χωρών, όπως η Mercosur. Η συνεργασία αυτή μπορεί να λαμβάνει χώρα στο πλαίσιο εμπορικών συμφωνιών ή άλλων μορφών συνεργασίας (βλ. παράρτημα II).

Τα βασικά μέσα για την αύξηση της ευαισθητοποίησης σχετικά με την καλή διαβίωση των ζώων είναι οι πρωτοβουλίες κατάρτισης και ανάπτυξης ικανοτήτων, όπως το πρόγραμμα «Καλύτερη κατάρτιση για ασφαλέστερα τρόφιμα» (BTSF) και το μέσο τεχνικής βοήθειας και ανταλλαγής πληροφοριών (TAIEX), ερευνητικά προγράμματα της ΕΕ και στοχευμένα έργα.

3.1.γενικές παρατηρήσεις